**Barcelonan isku** oli 17. elokuuta 2017 Barcelonassa, Espanjassa tapahtunut terrori-isku, jossa hyökkääjä ajoi pakettiautolla väkijoukkoon La Rambla -kävelykadulla ja pakeni paikan päältä jalan. Iskuissa kuoli 16 ja loukkaantui 130 henkilöä.

Barcelonasta 120 kilometrin päässä sen lounaispuolella Cambrilsin kaupungissa tapahtui seuraavana yönä toinen autoisku, jonka poliisi pysäytti. Viisi hyökkääjää kuoli poliisin luoteihin, ja seitsemän ihmistä loukkaantui. Viranomaiset uskovat, että iskut ovat yhteydessä toisiinsa. *The Guardian* kirjoitti, että Cambrilsin iskussa kuolivat hyökkääjät 17-vuotias Moussa Oukabir, 19-vuotias marokkolainen El Houssaine Aboyyaaqoub, 19-vuotias marokkolainen Said Aallaa, Marokossa syntynyt 21-vuotias Omas Hychami ja Marokossa syntynyt 24-vuotias Mohamed Hychami. Lisäksi 22-vuotias Younes Abouyaaqoub on etsintäkuulutettu. Häntä epäillään Barcelonen iskussa käytetyn valkoisen pakettiauton kuljettajaksi. Lisäksi poliisi etsii kahta henkilöä, joiden henkilöllisyyttä ei ole vielä julkistettu.

Ruotsin Maanpuolustuskorkeakoulun tutkijan Magnus Ranstorpin mukaan Barcelonan iskulla oli selkeä yhteys seuraavana päivänä tapahtuneeseen Turun puukotuksiin. Ranstorpin mukaan *Marokkolainen terrorismiverkosto ulottuu Barcelonasta Turkuun. Se alkaa Ceutan ja Melillan kaupungeista (Marokon rannikolta) ja jatkuu Espanjan, Ranskan ja Brysselin kautta edelleen Pohjoismaihin. Eräillä merkittävimmillä terroristitoimijoilla Ruotsissa on marokkolainen tausta*.

Tekijät
-------

Isis ilmoittautui iskun tekijäksi. Iskun pääepäilty on 22-vuotias marokkolaissyntyinen Younes Abouyaaqoub, jota etsitään koko Euroopan alueella. Aluksi pääepäilty oli 17-vuotias marokkolainen mies, Moussa Oukabir, joka kuoli Cambrilsissa myöhemmin tehdyssä terrori-iskussa. Hänen 28-vuotias isoveljensä, Driss Oukabir, on pidätetty iskuun liittyen. Driss Oukabir on myös syntynyt Marokossa, mutta hän on saanut myöhemmin Ranskan kansalaisuuden. Hän on asunut muun muassa Marseillessa ja kärsinyt aikaisemmin vankilatuomion, mutta vapautunut vuonna 2012. Puolestaan The Guardian uutisoi, että poliisin mukaan neljästä pidätetystä kolmella on Marokon kansalaisuus ja yhdellä Espanjan.

Yksi ihminen kuoli räjähdyksessä asuinrakennuksessa Alcanarin kaupungissa ennen Barcelonan iskua edeltävänä yönä. Poliisi epäilee, että räjähdys johtui pommin rakentamisesta ja että se liittyi Barcelonan iskuun.

Espanjan viranomaiset uskovat, että Barcelonan terrori-iskun takana oli kahdeksan ihmisen terrorismisolu, mutta sanomalehti El Paísin mukaan solussa olisi yhteensä 12 henkeä. Ryhmä oli suunnitellut käyttävänsä iskussa kaasukanistereita. Poliisi tutkii paikallisen imaamin osuutta iskuun, koska hänen epäillään suunnitelleen yliajot.

Uhrit
-----

Kuolleissa ja loukkaantuneissa oli 34 eri maan kansalaisia. Uhrien joukossa oli ainakin ranskalaisia (26 loukkaantunutta), saksalaisia (3 kuollutta), espanjalaisia, alankomaalaisia, argentiinalaisia, venezuelalaisia, belgialaisia, australialaisia (4 loukkaantunutta), unkarilaisia, perulaisia, romanialaisia, irlantilaisia, kanadalaisia, kreikkalaisia, kuubalaisia, makedonialaisia, taiwanilaisia, kiinalaisia, italialaisia ja algerialaisia. Uhrien joukossa oli myös lapsia, joista nuorimmat uhrit olivat 3- ja 7-vuotiaita.

Lähteet
-------

1. ↑  Poliisi: Barcelonan yliajo terrori-isku *mtv.fi*. Viitattu 17.8.2017.
2. ↑  Poliisi: Barcelonan yliajo oli terrori-isku – ajaja paennut paikalta *Yle Uutiset*. Viitattu 17.8.2017.
3. ↑  Barcelona attack: death toll rises to 16 *euronews*.  27.8.2017. Viitattu 30.8.2017.
4. ↑  Barcelona terror attack: '13 dead' and at least 20 injured after van ploughs into crowds in Las Ramblas *Evening Standard*. Viitattu 17.8.2017. (englanniksi)
5. 1 2 3  Keitä Espanjan iskujen uhrit olivat? *Yle Uutiset*. Viitattu 18.8.2017.
6. 1 2  Espanjan kahdella terroriteolla yhteys – Tämän tiedämme Barcelonan ja Cambrilsin iskuista *Yle Uutiset*. Viitattu 18.8.2017.
7. ↑  Poliisi vahvistaa: Barcelonan iskun päätekijäksi epäilty kuoli Cambrilsissa - poliisi etsii yhä 22-vuotiasta epäiltyä *iltalehti.fi*. Viitattu 19.8.2017.
8. ↑  Ruotsalaistutkija: Marokkolainen terroristiverkosto ulottuu Barcelonasta Turkuun *Ilta-Sanomat*.  19.8.2017. Viitattu 20.8.2017.
9. ↑  Isis ilmoittaa tehneensä Barcelonan iskun *Yle Uutiset*. Viitattu 18.8.2017.
10. ↑  Yksi sankaripoliisi ampui kuoliaaksi neljä Espanjan iskun terroristia *iltalehti.fi*. Viitattu 19.8.2017.
11. ↑  Barcelonan iskussa käytetyn auton kuljettajaksi epäiltyä etsitään nyt koko Euroopan alueelta *Ilta-Sanomat*.  21.8.2017. Viitattu 21.8.2017.
12. ↑  17-vuotias nuori mies on poliisin pääepäilty Barcelonan terrori-iskussa *Yle Uutiset*. Viitattu 18.8.2017.
13. 1 2  Police arrest Barcelona attack suspect linked to massacre *The Independent*.  17.8.2017. Viitattu 18.8.2017. (englanniksi)
14. ↑  Hän on Barcelonan terrori-iskun 17-vuotias pääepäilty *Ilta-Sanomat*.  18.8.2017. Viitattu 18.8.2017.
15. ↑  Fourth terror suspect arrested after Barcelona and Cambrils attacks *The Independent*.  18.8.2017. Viitattu 18.8.2017. (englanniksi)
16. ↑  Matthew Weaver (now), Kevin Rawlinson, Claire Phipps (earlier): Barcelona and Cambrils attacks: 17 in critical condition as fourth arrest made – live updates *The Guardian*.  18.8.2017. Viitattu 18.8.2017. (englanniksi)
17. 1 2  Viranomaislähteet: Barcelonan iskun takana 12 ihmisen terrorismisolu *Yle Uutiset*. Viitattu 18.8.2017.
18. ↑  Katso Ylen pidennetty uutislähetys 20.30 – haastateltavina pääministeri Juha Sipilä ja Supon päällikkö Antti Pelttari *Yle Uutiset*. Viitattu 19.8.2017.
19. ↑  Yle seuraa hetki hetkeltä Barcelonan iskua – toinen isku Cambrilsissa, poliisi ampui hyökkääjät *Yle Uutiset*. Viitattu 18.8.2017.
20. ↑  Espanjan iskujen kuolonuhreissa kahdeksaa eri kansallisuutta - nuorimmat menehtyneet olivat 3- ja 7-vuotiaat lapset *iltalehti.fi*. Viitattu 23.8.2017.

Aiheesta muualla
----------------

* Kuvia tai muita tiedostoja aiheesta **Barcelonan isku 2017** Wikimedia Commonsissa